Brian Mikkelsen (KF), 2009-12-03:
Jeg har den grundlæggende holdning, at folk skal have lov til at kunne gå i fred.
Men jeg har også den grundlæggende holdning, at vi lever i et retssamfund, og derfor skal man vide det, hvis man gør noget forkert.
Derfor er der altså brug for en præcisering af de regler, der er, og derfor er der også brug for, at udvalget kigger på de her ting.
Vi kommer til at skride til handling, men vi kommer også til at gøre det på et grundlag, hvor man ikke sådan er ude i et anarkistisk samfund, hvor man sådan bare retter anklager mod nogle uden at kunne præcisere, hvad det er, man retter anklager om.
Derfor vil der ske noget, og derfor vil vi også beskytte kvinder og mænd bedre mod stalkere.
Beslutningsforslaget går ud på at pålægge regeringen inden årets udgang at fremsætte et lovforslag om ændring af straffelovens § 265, så der indføres en nærmere definition af chikane og forfølgelse, og så der ikke længere stilles krav om et forudgående polititilhold, før der kan straffes for forfølgelse m.v.
Efter beslutningsforslaget pålægges regeringen endvidere at indtænke behandlingsdomme og konfliktråd i disse sager.
Politiet kan efter straffelovens § 265 meddele en person en advarsel, et såkaldt polititilhold, mod at trænge ind på, skriftligt forfølge eller på anden lignende måde forulempe en anden person.
Overtrædelse af et tilhold straffes med bøde eller fængsel i indtil 2 år.
Der kan f.eks. også meddeles tilhold ved hyppigt uønskede personlige eller telefoniske henvendelser, eller hvis gerningsmanden gentagne gange uønsket sender f.eks. blomster til den forurettede.
Afhængigt af de konkrete omstændigheder kan der også være tale om forhold, som i sig selv udgør en overtrædelse af andre bestemmelser i straffeloven, f.eks. om vold eller trusler.
I de tilfælde, hvor indholdet er rettet mod handlinger, som ikke i sig selv er strafbare, er tilholdet med til at gøre det klart for gerningsmanden, at hans eller hendes henvendelser er uønskede, og at fortsatte henvendelser til den, der er beskyttet af tilholdet, er strafbart.
Jeg vil gerne slå fast, at regeringen ser meget alvorligt på tilfælde, hvor en person bliver udsat for chikane og forfølgelse.
Det er en meget ubehagelig og utryg situation for offeret, og det er vigtigt, at der i disse sager reageres hurtigt og konsekvent.
Regeringen lægger stor vægt både på indsatsen for at hjælpe og støtte ofrene i disse sager og på en klar og konsekvent retshåndhævelse over for gerningsmanden, der står bag chikane og forfølgelse.
Sager om chikane og forfølgelse har ofte deres udspring i opløste samlivsforhold, hvor der jo også kan være tale om vold og trusler.
Regeringen har stort fokus på dette område og har løbende taget en række initiativer på området.
Jeg kan f.eks. nævne bortvisningsloven fra 2004 og regeringens handlingsplan fra 2005 om bekæmpelse af mænds vold mod kvinder og børn i familien.
Det er også et område, som politi og anklagemyndighed har fokus på.
Rigspolitiet har f.eks. i 2007 udsendt en strategi for en styrket indsats over for jalousidrab og andre alvorlige samlivsrelaterede forbrydelser, og Rigsadvokaten har i 2008 udsendt nye retningslinjer bl.a. for at sikre en ensartet og effektiv anvendelse af polititilhold.
Det er efter regeringens opfattelse væsentligt løbende at se på, om indsatsen på dette væsentlige område kan styrkes for at beskytte personer mod at blive udsat for forfølgelse og chikane.
Det gælder, uanset om forfølgelsen sker i forbindelse med ophævede samlivsforhold m.v. eller over for andre personer.
Vi lægger vægt på, at der bliver handlet hurtigt, målrettet og effektivt for at sikre den pågældendes sikkerhed og tryghed.
Udvalget vil i den forbindelse overveje de spørgsmål om udformningen af reglerne om et tilhold, som er nævnt i beslutningsforslaget, herunder om der bør kunne straffes for fredskrænkelser, selv om der ikke forudgående er givet et tilhold.
Jeg kan tilføje, at udvalget også skal overveje en række andre spørgsmål i relation til tilholdsreglerne, og udvalget skal bl.a. overveje spørgsmålet om at indføre adgang til elektronisk kontrol med overholdelse af tilhold, f.eks. via GPS-overvågning.
Regeringen finder det på den baggrund rigtigst i første omgang at afvente Strafferetsplejeudvalgets samlede gennemgang af tilholdsreglerne, inden der tages nærmere stilling til de spørgsmål, der rejses i beslutningsforslaget.
Strafferetsplejeudvalgets betænkning forventes at foreligge i 2010, så der i givet fald kan fremsættes lovforslag på området i næste folketingssamling.
Som bekendt vedtog Folketinget inden sommerferien regeringens lovforslag om konfliktråd i straffesager, og de nye regler træder i kraft den 1. januar 2010.
Konfliktråd vil, hvis betingelserne i øvrigt er opfyldt, også kunne anvendes i straffesager vedrørende overtrædelse af tilhold og andre former for chikane og forfølgelse.
Det er et væsentligt element i konfliktrådsordningen, at både offeret og gerningsmanden ønsker at deltage i konfliktråd.
Som jeg nærmere redegjorde for i forbindelse med Folketingets behandling af konfliktrådslovforslaget, er det endvidere regeringens opfattelse, at konfliktråd ikke skal kunne være et alternativ, men alene et supplement til sædvanlige straffesager.
Beslutningsforslaget nævner også, at gerningsmanden kan være helt eller delvis psykotisk, og at der derfor i nogle tilfælde kan være behov for i dommen at fastsætte vilkår om behandling.
Sådanne tilfælde vil være omfattet af straffelovens gældende regler om foranstaltninger over for sindssyge m.v., som indebærer, at der ved dommen i stedet for straf fastsættes de sædvanlige og relevante bestemmelser om behandling.
Der kan f.eks. være tale om ambulant psykiatrisk behandling kombineret med tilsyn af Kriminalforsorgen, eller at man indlægger på en psykiatrisk afdeling.
Sammenfattende lægger regeringen stor vægt på indsatsen over for personer, som udsættes for chikane og forfølgelse.
Det gælder i relation til at støtte og hjælpe ofrene og i relation til en klar og konsekvent retshåndhævelse over for gerningsmændene.
Efter regeringens opfattelse er det rigtigst i første omgang at afvente Strafferetsplejeudvalgets betænkning med en samlet gennemgang af reglerne om tilhold m.v. Udvalgets betænkning, som også vil omhandle de spørgsmål, der rejses i beslutningsforslaget, forventes at foreligge i løbet af 2010. På den baggrund kan regeringen ikke støtte det foreliggende beslutningsforslag.